b'\n_START_ARTICLE_\nGunnar H\xc3\xa4ggblom\n_START_PARAGRAPH_\nGunnar Bertel H\xc3\xa4ggblom (31. toukokuuta 1917 Saltvik, Ahvenanmaa \xe2\x80\x93 18. huhtikuuta 2010 Saltvik) oli suomalainen Ahvenanmaalla vaikuttanut ylikonstaapeli, maakuntapoliitikko ja kansanedustaja. _NEWLINE_H\xc3\xa4ggblomin vanhemmat olivat maanviljelij\xc3\xa4 Konrad Severus H\xc3\xa4ggblom ja Aina Vilhelmina Isaksson. H\xc3\xa4n k\xc3\xa4vi kansakoulun ja 1936 maamieskoulun sek\xc3\xa4 suoritti 1949 ylikonstaapelikurssin. H\xc3\xa4ggblom oli nuorena merill\xc3\xa4 ja oli sitten pari vuotta linja-autonkuljettajana. H\xc3\xa4n toimi nuorempana poliisikonstaapelina Maarianhaminassa 1938\xe2\x80\x931939 ja Sundin nimismiespiiriss\xc3\xa4 1939\xe2\x80\x931942. H\xc3\xa4ggblom oli sitten vanhempana poliisikonstaapelina 1942\xe2\x80\x931949, ylikonstaapelina Saltvikissa 1949\xe2\x80\x931977 sek\xc3\xa4 Sundin piirin vt. nimismiehen\xc3\xa4 1971\xe2\x80\x931972.  _NEWLINE_H\xc3\xa4ggblom oli Ruotsalaisen eduskuntaryhm\xc3\xa4n kansanedustajana 1976\xe2\x80\x931983 edustaen Ahvenanmaan maakunnan vaalipiiri\xc3\xa4. H\xc3\xa4n tuli eduskuntaan kesken edustajakautensa kuolleen Evald H\xc3\xa4ggblomin tilalle. Gunnar H\xc3\xa4ggblom oli Ahvenanmaan maakuntap\xc3\xa4ivien j\xc3\xa4senen\xc3\xa4 1955\xe2\x80\x931979 ja toimi maakuntap\xc3\xa4ivien varapuhemiehen\xc3\xa4. H\xc3\xa4n oli Ahvenanmaan maakuntahallituksen ja \xc3\x85l\xc3\xa4ndsk samlingin keskushallituksen j\xc3\xa4senen\xc3\xa4. Kunnallispolitiikassa H\xc3\xa4ggblom oli Saltvikin kunnanvaltuuston j\xc3\xa4senen\xc3\xa4 1942\xe2\x80\x931987 ja toimi my\xc3\xb6s Saltvikin kunnanhallituksen ja kunnanvaltuuston puheenjohtajana. H\xc3\xa4ggblom oli lis\xc3\xa4ksi presidentin valitsijamiehen\xc3\xa4 vuoden 1978 presidentinvaaleissa.'